Гель пайда болуусу
Гель пайда болуусу (желатиндөө, килкилдек болуп калуу) – дисперстик фазанын бир нече процентинин, кээде бир канча үлүшүнүн гана системада жүрүүсүнөн ишке ашышы мүмкүн. Бөлүкчөлөрдүн ортосунда жайгашкан дисперстик чөйрөнүн катмарлануусунун стабилдүүлүгү жетишээрлик деңгээлде бузулуусунда (астабилизация) катмарлар өз ара тийишүүсү толугу менен жоюлат, ошонун натыйжасында бөлүкчөлөр түздөн түз өз ара тийишкен болушат. Бул учурда өтө туруктуу, бирок ошол эле учурда өтө морт коагуляциялык структура пайда болот. Бирок көпчүлүк учурда, стабилдүүлүк бузулган кезде бөлүкчөлөр тийишкен чөйрөдө дисперстик чөйрөнүн дээрлик калың катмары калып калат. Бөлүкчөлөр ортосундагы суюктук катмары структура туруктуулугунун начарлашына алып келгени менен, ошол эле учурда структура чоюлчаак, кээ бир учурда ийилчээк болушун камсыз кылат. Бөлүкчөлөр ортосундагы чөйрөнүн катмары канчалык калың болсо, бөлүкчөлөр тартылуусуна таасир берүүчү мол-лык күчтүн таасири ошончолук аз жана система ошончолук суюгураак болот. Дисперстик фазанын концентрациясы Г. п. б. ылдамдыгына жана анын бышыктыгына чоң таасир тийгизет, анткени концентрация жогорулаган сайын система көлөмүнүн бирдигине туура келүүчү тийишүү саны жана тийишүү пайда болуу мүмкүнчүлүгүнүн ылдамдыгы жогорулайт. Бөлүкчөлөр өлчөмүнө жана формасына темп-ранын өзгөрүүсү таасирин тийгизет.

Колдонулган адабияттар
 Химия: Энциклопедиялык окуу куралы/Мамлекеттик тил жана энциклопедия борбору, 2004. - 422 б. ISBN 9967-14-021-6

 Химия